ธปท.ประเมินศก.ปลายปี58ปรับตัวดีขึ้นปี59โต3.7%
ธปท.คาดแนวโน้มเศรษฐกิจปลายปี58และปี59ปรับตัวดีขึ้น ใกล้เคียงกับที่สศช.ประเมินปีนี้โต 2.9% และปีหน้าโต 3-4%
16 พ.ย. 2558

ธปท.คาดแนวโน้มเศรษฐกิจปลายปี58และปี59ปรับตัวดีขึ้น ใกล้เคียงกับที่สศช.ประเมินปีนี้โต 2.9% และปีหน้าโต 3-4%
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย(ธปท.) กล่าวว่า ตัวเลขเศรษฐกิจไตรมาส3 ปีนี้ ที่สำนักงานคณะกรรมการพัฒนาเศรษฐกิจและสังคมแห่งชาติ(สศช.)ระบุว่าขยายตัว 2.9% เมื่อเทียบกับระยะเดียวกันปีก่อน และการประมาณการใหม่ของ สศช. ว่าในปีนี้เศรษฐกิจน่าจะโตที่  2.9% จากเดิมที่คาดไว้ 2.7-3.2% และมองปีหน้าโตที่ 3-4% นั้น ถือว่าใกล้เคียงกับที่ ธปท. ประเมินไว้ในการประชุมคณะกรรมการนโยบายการเงิน (กนง.) ครั้งล่าสุด เมื่อวันที่ 4 พ.ย.ที่ผ่านมาที่คาดว่าเศรษฐกิจมีแนวโน้มดีขึ้น
"คาดการณ์เศรษฐกิจรอบใหม่ของสศช.ถือว่าใกล้เคียงกับที่ธปท.ประเมินไว้ ซึ่ง กนง. มองว่าเศรษฐกิจมีแนวโน้มฟื้นตัวได้ต่อเนื่อง ส่วนหนึ่งเป็นผลจากเม็ดเงินภาครัฐและมาตรการกระตุ้นเศรษฐกิจที่จะเข้าสู่ระบบมากขึ้น"นายจิรเทพกล่าว
นายจิรเทพ กล่าวว่า ธปท.จะติดตามแนวโน้มการลงทุนของภาคเอกชนในระยะต่อไป รวมทั้งการส่งออกสินค้าที่ยังมีปัจจัยเสี่ยง จากภายนอกประเทศ ทั้งการชะลอตัวของเศรษฐกิจจีนและเอเชีย ความผันผวนของตลาดการเงินโลก และผลกระทบของปัญหาการเมืองระหว่างประเทศต่อแนวโน้มการฟื้นตัวของเศรษฐกิจโลก ในส่วนภาวะการเงินและอัตราแลกเปลี่ยนในการประชุม กนง. ครั้งล่าสุดประเมินว่าภาวะการเงินและอัตราแลกเปลี่ยนยังเอื้อต่อการฟื้นตัวของเศรษฐกิจ
ทั้งนี้ ปัจจุบันธปท.คาดการณ์ว่าปีนี้เศรษฐกิจจะโตที่2.7% และปีหน้าโต 3.7% ตามแนวโน้มเศรษฐกิจที่ค่อยๆฟื้นตัว ซึ่งธปท.จะมีการประชุมเพื่อทบทวนการเติบโตของเศรษฐกิจอีกครั้งในการประชุมกนง. วันที่ 16 ธ.ค.ที่จะถึงนี้